# Isabel Allende Bussi

Isabel Allende Bussi (Santiago de Xile, 18 de gener de 1945) és una sociòloga i política xilena, filla del president socialista derrocat Salvador Allende i de la seva esposa Hortensia Bussi.
El 17 de setembre del 1973, una setmana després del cop d'estat en què el seu pare va ser assassinat, es va exiliar amb la mare i la seva germana Carmen Paz a Mèxic en un avió enviat pel llavors president Luis Echeverría, mentre que una altra part de la família es va establir a Cuba. Va passar setze anys asiliada al país nord-americà fins que el 1989, en el tram final de la dictadura de Pinochet, va retornar a Xile.
Es va graduar en Sociologia per la Universitat de Xile i va completar dos màsters: un de Sociologia mateix a la Universitat Nacional Autònoma de Mèxic i un altre en Ciències Polítiques a la Facultat Llatinoamericana de Ciències Socials.
Després de la redemocratització de Xile el 1990, va exercir com a diputada de la Cambra de Diputades i Diputats entre el 1994 i el 2010, la qual va presidir del març del 2003 al març del 2004. Va ser la segona dona a presidir la cambra baixa, només precedida d'Adriana Muñoz del Partit per la Democràcia, i, de fet, el 2014, es va convertir també en la primera presidenta de la cambra alta. Va ser senadora del Congrés Nacional de Xile del 2010 al 2018 per la tercera circumscripció de la regió d'Atacama, i tot seguit va renovar el càrrec fins al 2026.
El maig del 2008, va esdevenir vicepresidenta del Partit Socialista de Xile. El 2015, fruit de les eleccions internes del partit, va tornar-se'n la primera presidenta en tota la història. Més enllà de Xile, el 2017 va ser elegida vicepresidenta de la Internacional Socialista, juntament amb el grec Geórgios Papandreu de president i el xilè Luis Ayala de secretari general. El 2024, el càrrec va passar a la xilena Paulina Vodanovic.

## Referències

* 1 2 3 4 5 «María Isabel Allende Bussi, la primera presidenta del Senado» (en castellà). Cooperativa.cl, 11-03-2014. [Consulta: 15 desembre 2024].
* 1 2 «Isabel Allende, la hija del ex presidente que llega a la presidencia del senado» (en castellà). AméricaEconomía, 11-03-2014. [Consulta: 15 desembre 2024].
* ↑ «Chile exhibe por primera vez un video de la viuda de Allende llegando al exilio en México» (en castellà). Swissinfo, 12-09-2023. [Consulta: 15 desembre 2024].
* ↑ Zvaighaft, Patricia. «La baja representación de las mujeres en política que busca cambiar la ley de cuotas de Bachelet» (en castellà). Teletrece. Canal 13, 25-04-2014. [Consulta: 15 desembre 2024].
* ↑ Calderara, Camilo. «Fidel Espinoza versus las Allende: la trama que enfrenta al senador con la "sagrada familia" del PS» (en castellà). Teletrece. Canal 13, 02-05-2024. [Consulta: 15 desembre 2024].
* ↑ «Cristina Fernández recibió en Casa Rosada a la senadora chilena Isabel Allende» (en castellà). Casa Rosada, 12-08-2010. [Consulta: 15 desembre 2024].
* ↑ «Isabel, la hija de Salvador Allende es la presidenta del Partido Socialista de Chile» (en castellà). BBC Mundo. BBC, 27-04-2015. [Consulta: 15 desembre 2024].
* ↑ Velásquez, Fredi. «Isabel Allende gana vicepresidencia de la Internacional Socialista» (en castellà). La Tercera, 04-03-2017. [Consulta: 4 març 2017].
* ↑ «Paulina Vodanovic asume como vicepresidenta de la Internacional Socialista» (en castellà). Universitat de Xile, 25-02-2024. [Consulta: 15 desembre 2024].

## Enllaços externs

* Lloc web Oficial de la Senadora Isabel Allende Bussi
* Biografia a la Biblioteca del Congrés de Xile